ธปท.ห่วงเงินบาทเฟ้อปีหน้า
ธปท.ชี้ไม่ห่วงเงินเฟ้อในปัจจุบัน แต่ห่วงเงินเงินเฟ้อปีหน้าที่มีโอกาสเกินกรอบเป้าหมาย มั่นใจปีนี้โตได้ตามเป้าที่7.3-8%
1 พ.ย. 2553

ธปท.ชี้ไม่ห่วงเงินเฟ้อในปัจจุบัน แต่ห่วงเงินเงินเฟ้อปีหน้าที่มีโอกาสเกินกรอบเป้าหมาย มั่นใจปีนี้โตได้ตามเป้าที่7.3-8%
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) เปิดเผยว่า การดำเนินนโยบายการเงินของธปท.ไม่ได้มุ่งดูแลเงินเฟ้อในปัจจุบันเป็นความสำคัญ แต่จะดูเงินเฟ้อในอนาคตมากกว่า เพราะกว่าจะทำนโยบายให้ได้ผลส่งผ่านไปถึงเศรษฐกิจจริงมีผลต่อตลาดต้องใช้เวลา อย่างไรก็ตามอัตราเงินเฟ้อทั่วไปของเดือนต.ค.ที่ประกาศออกมาว่าเพิ่มขึ้น 2.8% เมื่อเทียบกับระยะเดียวกันปีก่อน และเงินเฟ้อพื้นฐานที่ 1.1% ไม่ถือว่าเกินจากกรอบที่คาดการณ์ไว้ 
“เท่าที่ติดตามดูภาวะเงินเฟ้อ ธปท.เรายังมีมุมมองเดิมต่อเงินเฟ้อ คือ เงินเฟ้อปีนี้น่าจะอยู่ในกรอบเป้าหมายได้ สบายๆไม่น่าห่วง แต่ปีหน้าต้องจับตาดูมากขึ้น เพราะเงินเฟ้อน่าจะเร่งขึ้น และมีโอกาสเกินจากเป้าหมายได้ ส่วยการประเมินดอกเบี้ยนโยบายต้องดูปัจจัยใหม่ๆทางเศรษฐกิจใหม่ๆประกอบด้วย ว่าจะส่งผลต่อเศรษฐกิจและส่งผลต่อการคาดการณ์การเติบโตที่เราคาดไว้อย่างไร ซึ่งตอนนี้ดูแล้วปัจจัยใหม่ก็มีแต่ตัวเลขเงินเฟ้อ “นายไพบูลย์กล่าว
ทั้งนี้ ในการดำเนินนโยบายการเงิน ธปท.จะดูแลเงินเฟ้อพื้นฐานให้อยู่ในกรอบเป้าหมายที่ระดับ 0.5-3% ส่วนการคาดการณ์อัตราการเติบโตทางเศรษฐกิจ(จีดีพี)ปีนี้คาดว่าจะโตได้ที่ระดับ 7.3-8% แม้ว่าจะได้รับผลกระทบจากปัญหาน้ำท่วมก็ตาม